Golfstrømmen

Golfstrømmen er en varm havstrøm som, sammen med sin forlengelse Den nordatlantiske strømmen, fører vann fra Det karibiske hav mot nordøst tvers over Atlanterhavet. Strømmen når Europa ved Irland og sender en arm syd for England opp gjennom Den engelske kanal og videre inn i Nordsjøen. Hovedstrømmen passerer mellom Skottland og Island og følger deretter Norges kyst nordover. Etter Nordkapp bøyer en gren av strømmen mot øst og slutter med å ramme Murmansk ved Nordishavet.

Havstrømmenes styrke oppgis i sverdrup (Sv), oppkalt etter den norske oseanografen og meteorologen Harald Ulrik Sverdrup. 1 Sv tilsvarer en havstrøm på 1 million kubikkmeter vann pr. sekund. Til sammenligning er total avrenning fra alle verdens elver på ca. 1,2 Sv. På det meste har Golfstrøm-systemet en styrke på 40 Sv. Dette skjer utenfor Cape Hatteras på USAs østkyst. Her transporterer Golfstrømmen ca. 50 tusen ganger mer varme enn det totale energiforbruket i Norge. Når Golfstrømmen passerer Færøyene, er styrken redusert til 8,5 Sv.

 Hva er Golfstrømmen? 
Jorden mottar mer varme fra solen ved ekvator enn ved polene. Denne ubalansen utlignes ved at varme kontinuerlig fraktes fra tropene med storstilte vinder og havstrømmer mot høyere breddegrader. Golfstrømmen er den dominerende aktøren i dette for havets del. Den spiller en nøkkelrolle i vårt milde klima da vestavindsbeltet over Europa i stor grad får sin varme fra Golfstrømmen.

Golfstrømsystemet – fra Mexicogulfen gjennom Nordatlanteren og delvis inn i Norskehavet – avgir sin varme til atmosfæren her i nord. Den varme strømmen i overflaten balanseres av en kaldere returstrøm sydover i Atlanterhavet. Strømmen sydover skjer både i dypet og i overflaten. Denne sirkulasjonen, der varmt vann strømmer nordover i overflaten og kaldt vann strømmer tilbake sørover i dypet, kalles for omveltningssirkulasjonen i Atlanterhavet. Denne omveltningen er en viktig del av den globale havsirkulasjonen og klimasystemet.

Når Golfstrømmen når våre breddegrader, er den blitt så sterkt nedkjølt (og dermed tyngre) at den blandes med vannet under. Den dype returstrømmen består av disse «nyblandede» vannmassene. Blandingen må svare til strømmens styrke, ellers endres systemets likevekt. Varmen som Golfstrømmen avgir i nord får den fra solen i tropiske farvann. Dette varmeopptaket må også være i balanse med strømmens styrke for at systemet ikke skal endres.

 Golfstrømmens påvirkning på klima 
Golfstrømmens varmetransport inn i Norskehavet svarer omtrent til 50 ganger verdens samlede energiforbruk. Daglig frakter Golfstrømmen like mye varme til Europa som verdens forbruk av kull i ti år.Bryson, Bill (2005): En kort historie om nesten alt, Oslo: Gyldendal, ISBN 82-05-33391-2 Golfstrømmen kan øke den daglige distansen et skip tilbakelegger med opp til 210 km.Hochschild, Adam (2006): Begrav lenkene, Oslo: Pax forlag, s. 33, ISBN 82-525-6292-2

Golfstrømmen har lenge fått æren for at gjennomsnittstemperaturen i  Norge er 5–10 ℃ høyere enn andre steder på samme breddegrad, men klimamodeller utarbeidet av en forskergruppe ved Bjerknessenteret for klimaforskning viser at det ikke finnes noen entydig sammenheng mellom styrken på Golfstrømmen og klimaet i Norge. I stedet viser modellene at de overveiende sørvestlige vindene har mer å si enn før antatt. Rocky Mountains skal ha en nøkkelrolle ved å styre vestlige vinder sørover hvor luftmassene absorberer varme og fuktighet før de blåser videre mot nordøst.«Vestaværet varmer landet» , Forskningsrådet. Se sammendrag på Sciencedaily.com (engelsk) Likevel er Golfstrømmen delaktig i oppvarmingen av Norge, og en av grunnene til dens effektivitet er at den er ustabil – nærmest kaotisk – at den bruker opp til ti ganger så lang tid langs kysten enn den ellers ville gjort, og derfor rekker å avgi mye varme til atmosfæren og de framherskende vestavindene.«Kaos varmer Norge» , Forskningsrådet

Sterkest er Golfstrømmen utenfor New York, der det passerer 30 millioner m³ vann hvert sekund. En tredjedel av dette er fortsatt med når strømmen passerer utenfor Bergen. I senere år har det vært oppslag selv i anerkjente medier som The Guardian om at Golfstrømmen kommer til å stanse og slutte å avgi varme i Norskehavet. Ingenting tyder på at dette stemmer. Golfstrømmen måles hver time med strømmålere ved eggakanten langs Svinøysnittet ved Stad. Det er store sesongvariasjoner, vanligvis kraftig strøm om vinteren og svakere om sommeren. Målingene langs Svinøysnittet viser at strøm og temperatur har holdt seg stabile de siste 25 årene, selv om Golfstrømmen ble noe varmere fra 1995 til 2005, etterfulgt av nedkjøling, særlig etter 2015, slik at den nå er tilbake på 1995-temperaturen.Atle Andersson: «Golfstrømmen vil ikke kollapse», Bergens Tidende 12. mai 2022

 Tilsvarende strøm i Stillehavet 
I Stillehavet finnes en tilsvarende havstrøm, Kuroshiostrømmen, som fører varmt vann fra Sørkinahavet via Japan til Alaska og Canada. Den er drevet av kaldt bunnvann som strømmer mot sør.

Referanser

Eksterne lenker

 Hva driver Golfstrømmen? (1996) av Bjørn Gjevik, professor ved UiO.
 «Ocean Motion», beskrivelse av Golfstrømmen som en vestlige grensestrøm.
 Golfstrømmen faktaark fra Bjerknessenteret for klimaforskning om Golfstrømmen.
 Golfstrømmen animasjon animasjon om Golfstrømmen.
 Golfstrømmen og AMOC forklart video om Golfstrømmen og AMOC (den Nordatlantiske omveltningssirkulasjonen)

Kategori:Havstrømmer
Kategori:Oseanografi
Kategori:Atlanterhavet